**sub catifeaua inimii**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

m-am rătăcit între neliniştile tale şi temerile mele

căutând drumul niciodată drept către mâine

prea târziu pentru acum

prea mult pentru azi

ajută-mă să înţeleg

de ce zăpada nu se aşterne pe-aici

urmele rămân încrustate în pământul arid al palmei

desenând linia inimii

e o iarnă stranie

mâna ta caldă îmi mângâie fruntea

rază de iubire întârziată

vestind primăvara

ascunsă sub catifeaua inimii

colorez clipa în verde

\*\*\*

te caut pe marginea abisurilor

colorate în corali de speranță

ca un căluț de mare dornic de jarul inimii tale

niciodată de ajuns

nicicând suficient de fierbinte

ajută-mă să-mi dezleg aripioarele

să-nțeleg taina nemuririi

aș fi luceafărul

ascuns în scoica trupului despletit

în mediterană

dacă aș putea

m-aș strecura în visul tău

să înflorim acolo

nu pot intra dacă nu visezi cu mine

ascunde-mă sub catifeaua inimii

să-ți fiu ultimul inorog în această viață

liliana trif ioan grigoraș